b'\n_START_ARTICLE_\nSanahin\n_START_PARAGRAPH_\nSanahin (armensko \xd5\x8d\xd5\xa1\xd5\xb6\xd5\xa1\xd5\xb0\xd5\xab\xd5\xb6) je vas v armenski provinci Lori. Le\xc5\xbei na planoti tik nad desnim bregom strme soteske reke Debed. Danes uradno spada pod mesto Alaverdi, ki le\xc5\xbei v soteski. Z Alaverdijem jo poleg ceste povezuje tudi kabinska \xc5\xbei\xc4\x8dnica, ki ima najbolj strm naklon v vsej nekdanji Sovjetski zvezi._NEWLINE_Vas je znana po samostanu. Ime Sanahin pomeni "starej\xc5\xa1i od tistega drugega", s \xc4\x8dimer je mi\xc5\xa1ljen ravno tako znan bli\xc5\xbenji samostan Haghpat. Samostan je leta 966 ustanovila kraljica Khosrovanu\xc5\xa1, \xc5\xbeena kralja A\xc5\xa1ota III. Bagratunija, na mestu, kjer sta \xc5\xbee prej stali cerkev sv. Jakoba (Sourb Hakub) iz 9. stoletja in cerkev Matere Bo\xc5\xbeje (Astvacacin), zgrajena med letoma 928 in 944. Samostanska \xc5\xa1ola in knji\xc5\xbenica, kjer so zapisovali iluminirane rokopise, sta do\xc5\xbeiveli vi\xc5\xa1ek v 10. in 11. stoletju, nato pa je njegov pomen za\xc4\x8del upadati._NEWLINE_Prevladujo\xc4\x8da bazaltna cerkev s sto\xc5\xbe\xc4\x8dasto kupolo je posve\xc4\x8dena sv. Odre\xc5\xa1eniku in so jo najverjetneje za\xc4\x8deli graditi leta 966. Od cerkve Matere Bo\xc5\xbeje jo lo\xc4\x8duje vmesni prostor, kjer je potekalo pou\xc4\x8davanje v okviru akademije Gregorja Magistra. Na zahodnih straneh obeh cerkva so v 12. in 13. stoletju prizidali predprostora (gavita). Vzhodno od cerkve Matere Bo\xc5\xbeje se nahajata majhen mavzolej dru\xc5\xbeine Kjurikid ter knji\xc5\xbenica iz leta 1063 z osemkotno streho. Knji\xc5\xbenice se na vzhodni strani dr\xc5\xbei \xc5\xa1e okrogla kapela sv. Gregorja Iluminatorja iz poznega 10. stoletja. Lo\xc4\x8deno od pravkar opisanega kompleksa se v smeri jugovzhoda nahajajo \xc5\xa1e mavzoleja dru\xc5\xbein Argutjan, ki je imela samostan v lasti, in Zakarid, \xc5\xa1e nekoliko naprej pa se nahajata cerkvi sv. Jakoba in sv. vstajenja (Sourb Haratjun) iz 13. stoletja. Po celotnem kompleksu je mogo\xc4\x8de videti \xc5\xa1e \xc5\xa1tevilne \xc5\xa1kofovske grobove in ha\xc4\x8dkarje._NEWLINE_Leta 1996 je UNESCO samostana Sanahin in Haghpat kot prva v Armeniji vpisal na seznam svetovne dedi\xc5\xa1\xc4\x8dine._NEWLINE_V vasi sta se rodila tudi znana brata Mikojan. Artem je bil znan letalski konstruktor in eden od "o\xc4\x8detov" letal MiG, Anastas pa je bil politik z enim najdalj\xc5\xa1ih sta\xc5\xbeev v sovjetskem politbiroju in je v \xc4\x8dasu Stalina in Hru\xc5\xa1\xc4\x8dova med drugim sodeloval pri sporazumu med Hitlerjem in Stalinom, normalizaciji odnosov z Jugoslavijo po Stalinovi smrti, kubanski raketni krizi, in tudi pri odstavljanju Hru\xc5\xa1\xc4\x8dova. Njuni sorodniki so v stavbi nekdanje \xc5\xa1ole uredili manj\xc5\xa1i muzej o obeh bratih._NEWLINE_V Sanahinu se je verjetno rodil tudi armenski pesnik in trubadur Sajat Nova.'